 NA WANDERI KAMAU SHINIKIZO kutoka kwa jamii ya kimataifa dhidi ya Rais William Ruto na Kiongozi wa Azimio la Umoja, Raila Odinga, kusuluhisha mzozo wa kisiasa uliopo nchini imetajwa kuwa sababu kuu ya Seneta Christopher Andrew Coons kutoka Delaware, Amerika, kurejea Kenya. Hayo yaliibuka jana huku mazungumzo baina ya mirengo ya Kenya Kwanza na Azimio la Umoja yakitarajiwa kuanza rasmi kesho katika Ukumbi wa Bomas, Nairobi.Seneta Coons anatarajiwa kuwasili nchini leo, duru zikieleza kuwa huenda akafanya kikao na Bw Odinga. Haijabainika ikiwa atakutana na Rais Ruto au la. Mazungumzo hayo yanaanza baada ya mirengo hiyo miwili kubuni taratibu za kuyaendesha katika kikao chake cha kwanza kilichofanyika Jumatano wiki iliyopita katika ukumbi wa Bomas. Vikao hivyo viliongozwa na Kiongozi wa Wiper, Kalonzo Musyoka (anayengoza ujumbe wa Azimio), na Kiongozi wa Wengi katika Bunge la Kitaifa, Kimani Ichung’wa (anayeongoza ujumbe wa Kenya Kwanza). Hapo jana, duru kutoka kundi hilo zilieleza kuwa lengo kuu la uwepo wa Bw Coons pia ni kuhakikisha mazungumzo hayo yanaendelea kama yalivyopangwa, ili “kuizuia Kenya kurejea katika hali ya maandamano”. “Jamii ya kimataifa imehofishwa sana na matukio ambayo yamekuwa yakiendelea nchini kwa muda wa mwezi mmoja uliopita. Lengo la Bw Coons ni kuzisaidia pande hizo mbili kusuluhisha masuala tata yaliyowasilisha. Aidha, uwepo wake unalenga kuwarai washiriki kulegeza misimamo yao mikali kwa manufaa ya ufanisi wa mazungumzo hayo,” zikaeleza duru. Mdadisi wa siasa Prof Macharia Munene, alikubaliana na kauli hiyo, akisema kuwa kuna uwezekano mkubwa athari za maandamano nchini zimezua wasiwasi katika jamii ya kimataifa, ikizingatiwa kuwa nchi nyingi za kigeni zina maslahi makubwa ya kisiasa na kiuchumi nchini. “Nchi kama Amerika na Uingereza zina maslahi makubwa nchini. Hilo ndilo limeifanya Amerika kumtuma Seneta Coons, kwani haingependa kuona Kenya ikirejea katika hali ilivyokuwa baada ya uchaguzi tata wa 2007,” akasema Prof Munene. Mdadisi huyo anafananisha uwepo wa Bw Coons na hatua ya Amerika kumtuma aliyekuwa Waziri wa Kigeni, Condoleezza Rice, mnamo 2008 kuwapatanisha Bw Odinga na Rais wa tatu (marehemu) Mwai Kibaki, kutokana na utata uliozuka kuhusu Uchaguzi Mkuu wa 2007. Pia, imeibuka kuwa Rais Ruto na Bw Odinga wametishiwa kuwekewa vikwazo na mataifa hayo ikiwa hawatasuluhisha tofauti hizo. Duru zilieleza kuwa kabla ya kikao cha hapo kesho, kuna mipango ya kualikwa kwa wanadiplomasia, viongozi wa kidini na mashirika ya umma kwa kikao kifupi, kabla ya mazungumzo hayo kuanza. Tayari, pande hizo mbili zimebuni vikosi vya kiufundi, ili kuvisaidia kuendesha mazungumzo hayo. Kikosi cha kiufundi cha Kenya Kwanza kinawashirikisha mawakili Muthomi Thiankolu (kiongozi), Dkt Linda Musumba, Bw Nick Biketi na Dkt Duncan Ojwang (mhadhiri wa sheria). Nacho kikosi cha Azimio kinawashirikisha Katibu Mkuu wa Jubilee Jeremiah Kioni (kiongozi), Dkt Adams Oloo, Bw Zein Abubakar (mbunge za zamani katika EALA) na Bi Isabel Githinji.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  